થોડીકવાર પછી જાગીને જોઉં તો ઘનશ્યામ મારા તરફ ડીલક્ષની ઝડપે દોડતો આવી રહ્યો હતો. મને વહેમ પડ્યો કે ‘ઘનશ્યામને નક્કી અમે માનતા હતા, તે જ જવાબ મળી ગયો હશે! તે મારા સમર્થન પછી જ પેલી તફાવતની પૂરક ટિકિટો બનાવી લેવડાવવા માટેનું પૂછવા મારી તરફ આવી રહ્યો હશે !’ પણ, મારા-અમારા સારા નસીબે તેણે હસતાં હસતાં કહી દીધું કે ‘જોયું ? હું સાચો છું. એ બધા રેલવે કર્મચારીઓ છે, કંઈ રાજકારણીઆઓ નથી કે જે ઠોકમઠોક કર્યે રાખે !’ મેં પણ ઘનશ્યામની વાતને સમર્થન આપી દીધું, એમ કહીને કે મેં પણ વડોદરાના પ્લેટફોર્મ ઉપરના કેટલાય પોતાની રોજીરોટી માટે રેલવે સાથે સંકળાએલાઓને પૂછી લીધું છે અને તે બધાએ પેલી કોલ્ડ્રીન શરદીની ટિકડીની જાહેરાતમાંની ‘હા, ભાઈ હા !’ ની જેમ મને ‘હા’ કહી દીધી છે !